MRT duwé 113 stasiun (1 wis ora aktif) mawa jalur kang dawané 152,9 kilomèter kanggo sepur standhar. Jalur ril mau diyasa déning Land Transport Authority, bebadan duwèké Pamaréntah Singapura kang mènéhi konsèsi operasi marang perusahaan laba SMRT Corporation lan SBS Transit. Operator-operator mau uga ngopèni leladi bis lan taksi, saéngga njamin anané integrasi leladi antarané angkudan umum. MRT iki dijangkepi sistem Light Rail Transit (LRT) régional kang nyambungaké stasiun MRT karo perumahan umum HDB. Saben dinané, leladi iki lumaku kawit jam 5.30 ésuk tekan sadurungé jam 1.00 ésuk mawa let tekané sepur antarané telu tekan wolung menit. Leladi mau luwih dawa jam operasiné nalika dina-dina préi ing Singapura.